**ארי עלה מבבל, סיפורו של רב כהנא**

**רעיונות ומסרים בסיפור על רב כהנא ורבי יוחנן.**

רב כהנא, תלמידו של רב בבבל, מוצג בסיפור כאדם אימפולסיבי, חסר מעצורים וחמום מוח ועם זאת חריף ושנון. הוא אינו יכול להתאפק למול המלשין החצוף (שרוצה להסגיר לשלטונות הנכריים שלחבירו יש אוצר של תבן שהם יכולים להחרים) שמתריס מול רב ״מחווינא ומחווינא״ (=אספר ואספר, אלשין ואלשין), והוא מתנפל עליו ושובר את מפרקתו.

רב אמנם מצדיק את המעשה אך עם זאת גוזר על רב כהנא שבהגיעו לארץ ישראל לישיבתו את רבי יוחנן (בטבריה) לא יקשה עליו קושיות במשך 7 שנים.

רב כהנא מגיע לישיבה ונתקל בריש לקיש שחוזר על שיעורו של רבי יוחנן עם התלמידים ומפגין את חריפותו בהעלאת קושיות ותירוצים. ריש לקיש מזהיר את רבי יוחנן שיתכונן היטב לשיעור של מחר כדי שלא יושפל. הוא אומר לו ״ארי (אריה) עלה מבבל״.

בשיעור הושיבו את רב כהנא בתחילה בשורה הראשונה, אך מכיון שלא הקשה שום קושיה הורידו אותו עד השורה השביעית, האחרונה. רב כהנא חש מושפל ורבי יוחנן אמר לריש לקיש ״הארי נעשה שועל״ (רב כהנא אינו ארי, מלך החיות, אלא שועל, חיה קטנה ותחמנית).

אמר רב כהנא יהי רצון ששבע השורות שירדתי יהיו במקום שבע השנים שנגזר עלי לא להקשות בהן לרבי יוחנן. הוא התחיל להקשות קושיות עד שחזר לשורה הראשונה, והמשיך להקשות עד שרבי יוחנן שישב על שבע כריות, נאלץ לרדת מהן ולשבת על הארץ. עכשיו רבי יוחנן הרגיש מושפל וביקש להציץ ולראות מיהו הבבלי שהשפילו. הרימו את גבותיו העבות והוא ראה את שפתותיו הקרועות של רב כהנא וחשב שהוא צוחק עליו, חלשה דעתו של רבי יוחנן, וע״י כך נגרם מותו של רב כהנא. מסתבר שרבי יוחנן היה רגיש מאוד לכבודו.

למחרת, כשרבי יוחנן עדיין לא נרגע מהחיוך הלועג כביכול של רב כהנא, מספרים לו תלמידיו שרב כהנא לא חייך כלל ואלו הן שפתיו הקרועות שנראות כך. רבי יוחנן ממהר לקברו של רב כהנא כדי לבקש ממנו מחילה, אך אינו יכול להיכנס לשם מפני הנחש שומר הקבר. רבי יוחנן נאלץ למחול על כבודו: לקרוא לעצמו תלמיד, ולרב כהנא - רב, כדי שיוכל להגיע אל הקבר. הוא מבקש מחילה ומעמיד את רב כהנא אשר אינו מוכן לחזור עם רבי יוחנן עד שיובטח לו שיוכל להקשות קושיות בלי להסתכן שוב במוות.

בסוף הסיפור רבי יוחנן שואל את רב כהנא על כל הספקות שהיו לו בענייני התורה שבע״פ ורב כהנא פושט ומיישב את הדברים. רבי יוחנן מודה שתורתם של בני בבל גדולה מתורת בני ארץ ישראל.

רב כהנא נשלח, איפוא, לארץ ישראל כדי להימלט מעונש על הריגת המלשין, אך גם כדי לתקן את מידתו הרעה: חוסר השליטה העצמית שלו והוא בקושי רב עומד בכך, אך בשבתו אצל רבי יוחנן הוא גורם לתיקונו של רבי יוחנן ממידת הגאווה, הכבוד וההתנשאות. רבי יוחנן שבתחילת הסיפור משפיל את רב כהנא ומכנה אותו שועל, נאלץ בסוף הסיפור להשפיל את עצמו בקברו של רב כהנא: ״ייכנס תלמיד אצל הרב״ ולהודות בגדולתם של רב כהנא ובני בבל.